b'\n_START_ARTICLE_\nOna Kamu\n_START_SECTION_\nMuusikko ja s\xc3\xa4velt\xc3\xa4j\xc3\xa4\n_START_PARAGRAPH_\nOna Kamu on muusikkosuvusta, ja viulunsoiton aloittaminen nelj\xc3\xa4vuotiaana oli luontevaa. Parin vuoden p\xc3\xa4\xc3\xa4st\xc3\xa4 h\xc3\xa4n siirtyi pianoon, ja lopulta 11-vuotiaana selloon. Kamu opiskeli sellonsoittoa muun muassa Sibelius-Akatemiassa._NEWLINE_Vuodesta 1983 h\xc3\xa4n soitti selloa ja lauloi lastenmusiikkiin erikoistuneessa Merit\xc3\xa4hden paatti -orkesterissa solistina yhdess\xc3\xa4 Kosti Kotirannan kanssa. Kamu aloitti muusikonuransa taustalaulajana ja on laulanut lukuisissa kotimaisissa levytyksiss\xc3\xa4 sek\xc3\xa4 konserteissa vuosina 1985-1997. Mm. Aki Sirkesalo, Heikki Silvennoinen, Ismo Alanko S\xc3\xa4\xc3\xa4ti\xc3\xb6, Janita, Jay and the Miracles, Raptori, Tumppi Varonen, Mikko Kuustonen, Clifters,\xc2\xa0Susanna Haavisto, Samuli Edelmann, Joel Hallikainen, Kaija K\xc3\xa4rkinen & Ile Kallio, Sami Saari, Anna Eriksson, Johanna Raunio, Heikki Hela, Frederik, P\xc3\xa4\xc3\xa4t, Suurl\xc3\xa4hettil\xc3\xa4\xc3\xa4t, Suomenlinnan suolakurkut._NEWLINE_1997 levy-yhti\xc3\xb6 Warner Music Group julkaisi Ona Kamulle r\xc3\xa4\xc3\xa4t\xc3\xa4l\xc3\xb6idyn Suomisoul-levyn Maailman paras nainen. Kamu otti pian julkaisun j\xc3\xa4lkeen v\xc3\xa4limatkaa kaupalliseen levy-yhti\xc3\xb6maailmaan, ja alkoi etsim\xc3\xa4\xc3\xa4n omaa musiikillista \xc3\xa4\xc3\xa4nt\xc3\xa4\xc3\xa4n. Kamua pyydettiin Nuspirit Helsinki -yhtyeen laulajaksi, ja 2002 yhtyeelt\xc3\xa4 julkaistiin elektroninen levy, jossa Kamu oli mukana laulajana, sovittajana ja s\xc3\xa4velt\xc3\xa4j\xc3\xa4n\xc3\xa4._NEWLINE_Seuraavana vuonna Kamu p\xc3\xa4\xc3\xa4tti keskitty\xc3\xa4 tekem\xc3\xa4\xc3\xa4n ja tuottamaan musiikkinsa itse. H\xc3\xa4n huomasi elektronisen musiikin sopivan ilmaisuunsa. Kamu halusi tehd\xc3\xa4 musiikkia mahdollisimman itsen\xc3\xa4isesti alusta loppuun, joten h\xc3\xa4n p\xc3\xa4\xc3\xa4tti opetella itse musiikin ohjelmointia ja musiikkiteknologiaa. Ensimm\xc3\xa4iseksi ty\xc3\xb6kaluksi vakiintui r\xc3\xa4pp\xc3\xa4reiden suosima legendaarinen\xc2\xa0 MPC 2000XL._NEWLINE_Elektroninen ja englanninkielinen Matala-albumi julkaistiin 2010. Levy oli kokonaan Kamun k\xc3\xa4sialaa \xe2\x80\x93 osan biiteist\xc3\xa4 ja soundeista teki rrim\xc3\xb6ykk, eli r\xc3\xa4pp\xc3\xa4ri-tuottaja RoopeK._NEWLINE_Ona Kamun uusi albumi Se kaikki j\xc3\xa4\xc3\xa4 julkaistaan helmikuussa 2017 h\xc3\xa4nen oman Pakara Records -levy-yhti\xc3\xb6ns\xc3\xa4 kautta. Kamu on s\xc3\xa4velt\xc3\xa4nyt, sanoittanut, laulanut, ohjelmoinut, \xc3\xa4\xc3\xa4nitt\xc3\xa4nyt ja soittanut Se kaikki j\xc3\xa4\xc3\xa4 -albumin biisit itse. Sovittaja- ja tuottajaparina albumilla on Kamun kanssa r\xc3\xa4pp\xc3\xa4ri-tuottaja Kalifornia-Keke. Kaksikko ty\xc3\xb6sti albumin loppuun Suomenlinnan Haista II -studiolla. Albumin vinyyleihin haetaan rahaa Mesenaatissa joukkorahoituksen avulla._NEWLINE_Albumin ensimm\xc3\xa4inen sinkku Heimo minussa julkaistaan marraskuussa 2016. Sinkun musiikkivideon on ohjannut valokuvaaja Kaapo Kamu._NEWLINE_Ona Kamu on s\xc3\xa4velt\xc3\xa4nyt musiikkia my\xc3\xb6s tanssi- ja teatteriesityksiin sek\xc3\xa4 erilaisiin taidekollaboraatioihin, kuten mm. Natura Discoteka (2016), COMMA (2015) ja teatteriesitys Peripetia (2007).\n_START_SECTION_\nN\xc3\xa4yttelij\xc3\xa4\n_START_PARAGRAPH_\nOna Kamu valmistui n\xc3\xa4yttelij\xc3\xa4ksi Teatterikorkeakoulusta vuonna 1990 ja h\xc3\xa4net on n\xc3\xa4hty useissa tv-sarjoissa, elokuvissa ja n\xc3\xa4ytelmiss\xc3\xa4._NEWLINE_Kamu on n\xc3\xa4ytellyt elokuvissa kuten Kuudes kerta, Doria etsim\xc3\xa4ss\xc3\xa4, Armi el\xc3\xa4\xc3\xa4!, Popul\xc3\xa4\xc3\xa4rimusiikkia Vittulaj\xc3\xa4nk\xc3\xa4lt\xc3\xa4 ja Juha. Kamu n\xc3\xa4ytteli my\xc3\xb6s tv-sarjoissa kuten Kimmo,\xc2\xa0Kotikatu, Harvoin tarjolla ja legendaarisessa Kaverille ei j\xc3\xa4tet\xc3\xa4 Pikkujoulut-jaksossa._NEWLINE_Kamu on tuttu n\xc3\xa4ky my\xc3\xb6s teatterista. H\xc3\xa4n on ollut kiinnitettyn\xc3\xa4 Kom-teatterissa 1993-1995 ja toiminut sittemmin freelancerina muun muassa Q-teatterissa, Teatteri Jurkassa, Kansallisteatterissa, Espoon kaupunginteatterissa\xc2\xa0ja Helsingin kaupunginteatterissa._NEWLINE_Vuonna 2010 Kamu perusti Ona Kamu Kollektiivin, jossa h\xc3\xa4n toimii esiintyj\xc3\xa4n\xc3\xa4, s\xc3\xa4velt\xc3\xa4j\xc3\xa4n\xc3\xa4, muusikkona, koreografina, ohjaajana ja taiteellisena johtajana. Kollektiivi on ty\xc3\xb6ryhm\xc3\xa4, jonka esitysten keski\xc3\xb6ss\xc3\xa4 ovat elektroninen musiikki, liike ja valo. Kamu on erikoistunut s\xc3\xa4velt\xc3\xa4m\xc3\xa4\xc3\xa4n musiikkia \xc3\xa4\xc3\xa4nil\xc3\xa4hteist\xc3\xa4, joita ei yleens\xc3\xa4 miellet\xc3\xa4 musiikin l\xc3\xa4hteiksi. H\xc3\xa4n on s\xc3\xa4velt\xc3\xa4nyt teoksia mm. lihasten hermoratamittauksen \xc3\xa4\xc3\xa4nist\xc3\xa4 sek\xc3\xa4 vedenalaisista \xc3\xa4\xc3\xa4nist\xc3\xa4._NEWLINE_Ona Kamu Kollektiivin teos, lihasten hermoratamittauksen \xc3\xa4\xc3\xa4nist\xc3\xa4 s\xc3\xa4velletty, Elektromys (2010) esitettiin ensimm\xc3\xa4isen kerran Pikseli\xc3\xa4hky-festivaaleilla. Ona Kamun ensimm\xc3\xa4inen sooloteos Solutasolla (2011) esitettiin Teatteri Takomossa ja my\xc3\xb6hemmin Kansallisteatterissa\xc2\xa0(2013). Yhteiskunnallinen ja eritt\xc3\xa4inen fyysinen teos  Seksi\xc3\xa4 klo. 16.25 (2015) esitettiin Kansallisteatterissa. Kollektiivin seuraava teos Pyramidi n\xc3\xa4hd\xc3\xa4\xc3\xa4n Pannuhallissa 2017.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nOna Kamu on naimisissa muusikko, musiikkituottaja Samuli Kosmisen kanssa, ja pariskunnalla on kaksi lasta._NEWLINE_Ona Kamu on tunnetusta muusikkosuvusta. H\xc3\xa4nen is\xc3\xa4ns\xc3\xa4 on muun muassa Pro Finlandia -mitalilla palkittu kapellimestari Okko Kamu. Ona Kamun \xc3\xa4iti on lastenmusiikkiin erikoistunut musiikkipedagogi ja s\xc3\xa4velt\xc3\xa4j\xc3\xa4 Marjatta Merit\xc3\xa4hti, jolle on my\xc3\xb6nnetty muun muassa lastenkulttuurin valtionpalkinto.'